*Részletes tájékoztató a belső visszaélés-bejelentési rendszerről*

A visszaélés-bejelentésekre vonatkozó szabályokat *a panaszokról, a közérdekű bejelentésekről, valamint a visszaélések bejelentésével összefüggő szabályokról* *szóló 2023. évi XXV. törvény (Panasztv.)*, valamint *a Főpolgármesteri Hivatal belső visszaélés-bejelentési rendszeréről* *szóló 23/2024. (XII. 19.) főjegyzői utasítás* határozzák meg.

A belső visszaélés-bejelentési rendszert az integritásfelelős működteti, aki a főjegyző közvetlen irányítása alatt áll és a visszaélés-bejelentés kivizsgálása, valamint a visszaélés-bejelentési rendszer működtetésével összefüggő egyéb feladatai ellátása körében hivatali vezető által nem utasítható, feladatait minden külső befolyástól mentesen köteles ellátni. Az integritásfelelőst a visszaélés-bejelentési rendszer működtetésével összefüggő feladatai ellátása során azzal összefüggésben általa képviselt állásponttal és jogszerű intézkedésekkel kapcsolatban semmilyen hátrány - sem közvetlenül, sem közvetve - nem érheti.

*A Budapest Főváros Főpolgármesteri Hivatal szervezeti és működési szabályzatáról szóló 25/2020. (X. 26.) főpolgármesteri utasítás módosításáról szóló 15/2024. (XII. 19.) főpolgármesteri utasítás* a belsőkontroll-koordinátort mint integritásfelelőst jelöli ki a panasztörvény II. fejezete szerinti belső visszaélés-bejelentési rendszer működtetésére.

Bejelentést szóban vagy írásban lehet tenni az integritásfelelősnél.

Írásban elsődlegesen a visszaeles.bejelentes@budapest.hu címen, melyet felhasználóként kizárólag az integritásfelelős kezel. Az írásbeli bejelentés kézhezvételétől számított hetedik napig visszaigazolást kell küldeni a bejelentőnek.

A szóbeli bejelentést telefonon lehet előadni: ha a bejelentő nem a Főpolgármesteri Hivatal munkatársa (külső bejelentő), a Főpolgármesteri Hivatal ügyfélszolgálatát kell felhívnia és jeleznie kell, hogy visszaélés-bejelentést szeretne tenni. E mellett személyesen, telefonon vagy e-mailben egyeztetett időpontban is tehető bejelentés.

Az integritásfelelős a szóbeli bejelentést írásba foglalja. Ennek során, illetve ezt megelőzően jelzi a bejelentőnek, ha olyan ok fennállását észleli, amely alapján a panasztörvény szerint a bejelentés vizsgálata mellőzésének van helye; vagy azt észleli, hogy a beadvány elintézésének más (például hatósági) eljárásban van helye – ezek a bejelentés előadásának nem jelentik akadályát. A vizsgálat mellőzésére akkor is sor kerülhet, ha az integritásfelelős ezen előzetes vizsgálat során nem jelezte mellőzési ok fennállását a bejelentőnek.

A nem kifejezetten visszaélés-bejelentésként tett szóbeli beadványt, valamint a nem a visszaeles.bejelentes@budapest.hu címen tett írásbeli visszaélés-bejelentést a Hivatal bármely munkatársa köteles az ilyen tartalom észlelése esetén haladéktalanul az integritásfelelősnek továbbítani.

A belső visszaélés-bejelentési rendszerben bejelentést tehet a Főpolgármesteri Hivatal által foglalkoztatott, és az a foglalkoztatott, akinek a Főpolgármesteri Hivatallal fennálló foglalkoztatásra irányuló jogviszonya megszűnt, valamint a Főpolgármesteri Hivatallal foglalkoztatásra irányuló jogviszonyt létesíteni kívánó olyan személy, aki esetében e jogviszony létesítésére vonatkozó eljárás megkezdődött.

A belső visszaélés-bejelentési rendszerben bejelentést tehet továbbá az egyéni vállalkozó, az egyéni cég, ha a Főpolgármesteri Hivatallal szerződéses kapcsolatban áll, a Főpolgármesteri Hivatalban tevékenységet végző gyakornok és önkéntes, az ilyen jogviszonyt vagy szerződéses kapcsolatot létesíteni kívánó olyan személy, aki esetében e jogviszony vagy szerződéses kapcsolat létesítésére vonatkozó eljárás megkezdődött, illetve akinek az ilyen jogviszonya vagy szerződéses kapcsolata a Főpolgármesteri Hivatallal megszűnt; valamint bejelentést tehet a Főpolgármesteri Hivatallal szerződéses kapcsolat létesítésére vonatkozó eljárást megkezdett, szerződéses kapcsolatban álló vagy szerződéses kapcsolatban állt vállalkozó, alvállalkozó, beszállító, illetve megbízott felügyelete és irányítása alatt álló személy.

A bejelentésben annak hatékony kivizsgálása érdekében a bejelentett eset lényegretörő, de részletes leírásán túl célszerű megadni a bejelentő természetes személy azonosító adatait, Főpolgármesteri Hivatalhoz fűződő, a bejelentés megtételére jogosító viszonyát, e-mail címét (vagy kézbesítési címét), ezek hiányában legalább telefonszámát, a bejelentésben érintett személy nevét, ennek hiányában más, a bejelentésben érintett beazonosítására alkalmas adatot, azok nevét akiknek további információja lehet a bejelentésben foglalt körülményekről, vagy megerősíthetik azt. Ha a bejelentést a Főpolgármesteri Hivatal munkatársa kívánja tenni, ennél kevesebb adat megadása is elegendő lehet.

A bejelentés vizsgálata mellőzhető, ha a bejelentést azonosíthatatlan bejelentő tette meg, a bejelentést erre nem jogosult személy tette meg, a bejelentés ugyanazon bejelentő által tett ismételt, a korábbi bejelentéssel azonos tartalmú bejelentés, illetve a közérdek vagy a nyomós magánérdek sérelme a bejelentésben érintett természetes személy jogainak a bejelentés kivizsgálásából eredő korlátozásával nem állna arányban.

Az integritásfelelős a bejelentés vizsgálata során megvizsgálja a mellőzési okok fennállását, feltárja a tényállást és értékeli azt, így készíti el a vizsgálat eredményeképp a jelentést. A jelentésben szerepel különösen a bejelentés, a bejelentésben érintett személy által előadottak (a bejelentéssel érintett személy akár jogi képviselője útján is kifejtheti álláspontját), valamint a bizonyítékok és ezek értékelése, az integritásfelelős által így feltárt tényállás, a tényállás alapján az integritásfelelős indokolt állásfoglalása a bejelentett cselekmény vagy mulasztás jogellenességéről, vagy az egyéb visszaélés megtörténtéről. Az integritásfelelős mindezek alapján indokolt javaslatot tesz az intézkedésre, amelyről az dönt, akinek a javasolt intézkedés a feladatkörébe tartozik.

Az integritásfelelős a kivizsgálás során a törvényi szabályok és az adatkezelési tájékoztató szerint bizalmasan kezeli a bejelentő, a bejelentésben érintett és a bejelentésben foglaltakról információt adó személyek személyes adatait.

A Panasztv. alapján jogellenesnek minősül - akkor is, ha egyébként jogszerű lenne – minden, a bejelentő számára hátrányos intézkedés, ​amelyre a bejelentés jogszerű megtétele miatt kerül sor és amelyet a fent meghatározott jogviszonnyal vagy kapcsolattal összefüggésben valósítanak meg,

Fentiek szerint hátrányos intézkedésnek minősül a bejelentő számára hátrányos cselekmény vagy mulasztás, különösen

* a felfüggesztés, a csoportos létszámcsökkentés, a felmondás vagy ezekkel egyenértékű intézkedések,
* a lefokozás vagy az előléptetés megtagadása,
* a munkaköri feladatok átruházása, a munkavégzés helyének megváltoztatása, a bércsökkentés, a munkaidő megváltoztatása,
* a képzés megtagadása,
* a negatív teljesítményértékelés vagy munkareferencia,
* a foglalkoztatásra irányuló jogviszonyára vonatkozó törvény szerinti bármely hátrányos jogkövetkezmény – így különösen fegyelmi intézkedés, megrovás, pénzügyi szankció – alkalmazása,
* a kényszerítés, a megfélemlítés, a zaklatás vagy a kiközösítés,
* a hátrányos megkülönböztetés, hátrányos vagy tisztességtelen bánásmód,
* a határozott idejű foglalkoztatásra irányuló jogviszony határozatlan idejűvé átalakításának elmulasztása, ha a foglalkoztatott jogszerű elvárása az volt, hogy foglalkoztatásra irányuló jogviszonyát határozatlan idejűvé változtatják,
* egy határozott idejű munkaszerződés megújításának elmulasztása vagy annak idő előtti megszüntetése,
* a károkozás, amely magában foglalja a személy jóhírnevének megsértését vagy a pénzügyi veszteséget, beleértve az üzleti lehetőség elvesztését és a bevételkiesést is,
* az olyan intézkedés, amelynek eredményeképpen okkal következik, hogy az adott személy a jövőben foglalkoztatásra irányuló jogviszonyt a foglalkoztatásra irányuló jogviszonya szerinti ágazatban nem létesíthet,
* az egészségügyi alkalmassággal összefüggő vizsgálat előírása,
* az áru- vagy szolgáltatási szerződés idő előtti megszüntetése vagy felmondása, és
* az engedély visszavonása.

Ugyanígy, minden, a bejelentő tulajdonában álló jogalany vagy a bejelentővel foglalkoztatásra irányuló jogviszonyban vagy más, szerződéses jogviszonyban álló jogalany sérelmére hozott fentiek szerinti hátrányos intézkedés, amelyre a bejelentés jogszerű megtétele miatt kerül sor, jogellenesnek minősül akkor is, ha egyébként jogszerű lenne.

A Panasztv.-ben foglaltak szerint a bejelentés jogszerű megtétele esetén a bejelentő nem tekinthető a törvény által védett titok nyilvánosságra hozatalával összefüggő korlátozást vagy más, az információfelfedésre vonatkozó jogszabályi korlátozást megszegőnek, és az ilyen bejelentés tekintetében nem terheli felelősség, ha a bejelentő alapos okkal feltételezte azt, hogy a bejelentés szükséges volt a bejelentéssel érintett körülmények feltárásához.

A bejelentés jogszerű megtétele esetén a bejelentőt nem terheli felelősség a bejelentésben szereplő információk megszerzése vagy az azokhoz való hozzáférés tekintetében, kivéve, ha a bejelentő az információk megszerzésével vagy az azokhoz való hozzáféréssel bűncselekményt követett el, valamint a bejelentő a bejelentés jogszerű megtételéért nem vonható felelősségre, ha a bejelentő alapos okkal feltételezte azt, hogy a bejelentés szükséges volt a bejelentéssel érintett körülmények feltárásához.

A bejelentőt harminc napon belül (a határidő 3 hónapra meghosszabbítható, a bejelentőnek a kivizsgálás várható időpontjáról és a kivizsgálás meghosszabbítása indokairól történő tájékoztatása mellett) tájékoztatja az integritásfelelős a vizsgálat eredményéről és – ha alapos volt a bejelentés – arról, hogy intézkedésre tett javaslatot. Ezt követően az intézkedésről való döntést követően tájékoztatja az intézkedésről a bejelentőt és a bejelentésben érintett személyt.

A bejelentéseket meg lehet tenni a 2023. évi XXV. törvény 32. §-ában felsorolt további központi szerveknél is, melyek elkülönített visszaélés-bejelentési rendszert működtetnek, ahova bárki bejelenthet jogellenes vagy jogellenesnek feltételezett cselekményre vagy mulasztásra, illetve egyéb visszaélésre vonatkozó információt. Az elkülönített visszaélés-bejelentési rendszerek működését a 2023. évi XXV. törvény 7. alcíme a belső visszaélés-bejelentési rendszerekkel lényegében azonos módon szabályozza, további tájékoztatásért keresse fel az elkülönített visszaélés-bejelentési rendszert működtető szerv honlapját az általa kötelezően közzétett tájékoztató megismerése érdekében.